Eesti kergejõustikukoondis on Pekingi maailmameistrivõistlustel suurem kui Lätil ja jääb arvult vaid ühega alla põhjanaaber Soomele.
Eesti saadab Pekingisse 15 sportlast, neist 12 täitsid kvalifikatsiooninormi ja kolm said korraldajate erikutse. Soomel on vastav number 16 (14+2) ja Lätil 12 (9+3).
"Kui vaadata viimaste aastate lähetatud tiitlivõistluste koondiste suurusi, siis enamasti on olnud Soome, Eesti ja Läti koondised täiskasvanute maailma tiitlivõistlustel (MM, OM, sise-MM) üsna sarnase suurusega," kommenteeris Pekingisse sõitvate võistlejate arvu Eesti Kergejõustikuliidu president Erich Teigamägi Marathon100.com-ile.
"Kui vaadata kaks aastat tagasi Moskvas võistelnud Eesti koondise suurust, siis seal asus starti 9 eestlast. Arvan, et mõjutajaks pole normide tugevus või nõrkus, lõpliku analüüsi tegemine on pigem võimalik peale Rio OM-i, kui seekord kasutatavat metoodikat on kasutatud juba kaks korda."
"Samas tahaksin ära märkida, et näiteks juuli alguses Tallinnas toimunud U23 EM-il osales Soome ligi kaks korda suurema koondisega kui kodustaadionil võistlev Eesti," sõnas Teigamägi.
Toimetaja: Siim Boikov